CELEX: 32020X0730(01)
Language: el
Date: 2020-06-10 00:00:00
Title: Απόφαση (ΕΕ) 2020/1123 της Ευρωπαϊκής Αρχής Κινητών Αξιών και Αγορών της 10ης Ιουνίου 2020 να ανανεώσει την προσωρινή απαίτηση από τα φυσικά ή νομικά πρόσωπα που έχουν καθαρές αρνητικές θέσεις να μειώσουν προσωρινά τα όρια γνωστοποίησης των καθαρών αρνητικών θέσεων σε σχέση με το εκδοθέν μετοχικό κεφάλαιο εταιρειών που διαθέτουν μετοχές εισηγμένες προς διαπραγμάτευση σε ρυθμιζόμενη αγορά πάνω από ένα ορισμένο όριο για σκοπούς γνωστοποίησης προς τις αρμόδιες αρχές σύμφωνα με το άρθρο 28 παράγραφος 1 στοιχείο α) του κανονισμού (ΕΕ) αριθ. 236/2012 του Ευρωπαϊκού Κοινοβουλίου και του Συμβουλίου

30.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 245/17
               
            
         ΑΠΟΦΑΣΗ (ΕΕ) 2020/1123 ΤΗΣ ΕΥΡΩΠΑΪΚΗΣ ΑΡΧΗΣ ΚΙΝΗΤΩΝ ΑΞΙΩΝ ΚΑΙ ΑΓΟΡΩΝ
         της 10ης Ιουνίου 2020
         να ανανεώσει την προσωρινή απαίτηση από τα φυσικά ή νομικά πρόσωπα που έχουν καθαρές αρνητικές θέσεις να μειώσουν προσωρινά τα όρια γνωστοποίησης των καθαρών αρνητικών θέσεων σε σχέση με το εκδοθέν μετοχικό κεφάλαιο εταιρειών που διαθέτουν μετοχές εισηγμένες προς διαπραγμάτευση σε ρυθμιζόμενη αγορά πάνω από ένα ορισμένο όριο για σκοπούς γνωστοποίησης προς τις αρμόδιες αρχές σύμφωνα με το άρθρο 28 παράγραφος 1 στοιχείο α) του κανονισμού (ΕΕ) αριθ. 236/2012 του Ευρωπαϊκού Κοινοβουλίου και του Συμβουλίου
         ΤΟ ΣΥΜΒΟΥΛΙΟ ΕΠΟΠΤΩΝ ΤΗΣ ΕΥΡΩΠΑΪΚΗΣ ΑΡΧΗΣ ΚΙΝΗΤΩΝ ΑΞΙΩΝ ΚΑΙ ΑΓΟΡΩΝ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το παράρτημα IX,
         Έχοντας υπόψη τον κανονισμό (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ της Επιτροπής (1), και ειδικότερα το άρθρο 9 παράγραφος 5, το άρθρο 43 παράγραφος 1 και το άρθρο 44 παράγραφος 1,
         Έχοντας υπόψη τον κανονισμό (ΕΕ) αριθ. 236/2012 του Ευρωπαϊκού Κοινοβουλίου και του Συμβουλίου, της 14ης Μαρτίου 2012, για τις ανοικτές πωλήσεις και ορισμένες πτυχές των συμβολαίων ανταλλαγής πιστωτικής αθέτησης (2), και ειδικότερα το άρθρο 28 παράγραφος 1,
         Έχοντας υπόψη τον κατ’ εξουσιοδότηση κανονισμό (EE) αριθ. 918/2012 της Επιτροπής, της 5ης Ιουλίου 2012, περί συμπληρώσεως του κανονισμού (ΕΕ) αριθ. 236/2012 του Ευρωπαϊκού Κοινοβουλίου και του Συμβουλίου για τις ανοικτές πωλήσεις και ορισμένες πτυχές των συμβολαίων ανταλλαγής πιστωτικής αθέτησης όσον αφορά τους ορισμούς, τον υπολογισμό των καθαρών αρνητικών θέσεων, τις καλυμμένες συμβάσεις αντιστάθμισης κρατικού πιστωτικού κινδύνου, τα όρια γνωστοποίησης, τα όρια ρευστότητας για την αναστολή των περιορισμών, τις σημαντικές πτώσεις στην αξία των χρηματοπιστωτικών μέσων και τα ανεπιθύμητα συμβάντα (3), και ειδικότερα το άρθρο 24,
         Έχοντας υπόψη την απόφαση (ΕΕ) 2020/525 της Ευρωπαϊκής Αρχής Κινητών Αξιών και Αγορών, της 16ης Μαρτίου 2020 (4), να απαιτήσει από τα φυσικά ή νομικά πρόσωπα που έχουν καθαρές αρνητικές θέσεις να μειώσουν προσωρινά τα όρια κοινοποίησης των καθαρών αρνητικών θέσεων σε σχέση με το εκδοθέν μετοχικό κεφάλαιο εταιρειών που διαθέτουν μετοχές εισηγμένες προς διαπραγμάτευση σε ρυθμιζόμενη αγορά πάνω από ένα ορισμένο όριο για σκοπούς κοινοποίησης προς τις αρμόδιες αρχές σύμφωνα με το άρθρο 28 παράγραφος 1 στοιχείο α) του κανονισμού (ΕΕ) αριθ. 236/2012 του Ευρωπαϊκού Κοινοβουλίου και του Συμβουλίου,
         Εκτιμώντας τα ακόλουθα:
         1.   ΕΙΣΑΓΩΓΗ
         
         
                     (1)
                  
                  
                     Με την απόφαση (ΕΕ) 2020/525, η ESMA απαιτεί από τα φυσικά ή νομικά πρόσωπα που έχουν καθαρές αρνητικές θέσεις σε σχέση με το εκδοθέν μετοχικό κεφάλαιο εταιρειών που διαθέτουν μετοχές εισηγμένες προς διαπραγμάτευση σε ρυθμιζόμενη αγορά να κοινοποιούν στις αρμόδιες αρχές λεπτομέρειες σχετικά με κάθε τέτοια θέση που αγγίζει, υπερβαίνει ή υπολείπεται του 0,1 % του εκδοθέντος μετοχικού κεφαλαίου σύμφωνα με το άρθρο 28 παράγραφος 1 στοιχείο α) του κανονισμού (ΕΕ) αριθ. 236/2012.
                  
               
                     (2)
                  
                  
                     Το μέτρο που επιβάλλεται με την απόφαση (ΕΕ) 2020/525 καλύπτει την ανάγκη των εθνικών αρμόδιων αρχών και της ESMA να έχουν τη δυνατότητα να παρακολουθούν τις καθαρές αρνητικές θέσεις που έχουν συνάψει οι συμμετέχοντες στην αγορά σε σχέση με μετοχές που έχουν εισαχθεί προς διαπραγμάτευση σε ρυθμιζόμενη αγορά και υπό το πρίσμα των εξαιρετικών περιστάσεων που επικρατούν στις χρηματοπιστωτικές αγορές.
                  
               
                     (3)
                  
                  
                     Σύμφωνα με το άρθρο 28 παράγραφος 10 του κανονισμού (ΕΕ) αριθ. 236/2012, η ESMA πρέπει να επανεξετάζει το εν λόγω μέτρο σε κατάλληλα χρονικά διαστήματα και τουλάχιστον κάθε τρεις μήνες.
                  
               
                     (4)
                  
                  
                     Η ESMA διενήργησε την εν λόγω επανεξέταση βασιζόμενη σε ανάλυση των δεικτών επιδόσεων, μεταξύ των οποίων περιλαμβάνονταν οι τιμές, η μεταβλητότητα, οι διαφορές στις τιμές των συμβολαίων ανταλλαγής πιστωτικής αθέτησης, καθώς και η εξέλιξη των καθαρών αρνητικών θέσεων, ιδίως εκείνων που κυμαίνονται μεταξύ 0,1 % και 0,2 %, το ποσοστό των οποίων αυξάνεται σταθερά από την έναρξη της ισχύος της αρχικής απόφασης, στις 16 Μαρτίου 2020. Σύμφωνα με τη διενεργηθείσα ανάλυση, η ESMA έκρινε σκόπιμη την ανανέωση του μέτρου για ακόμα τρεις μήνες.
                  
               2.   ΔΥΝΑΤΟΤΗΤΑ ΤΟΥ ΜΕΤΡΟΥ ΝΑ ΑΝΤΙΜΕΤΩΠΙΣΕΙ ΤΙΣ ΣΧΕΤΙΚΕΣ ΑΠΕΙΛΕΣ ΚΑΙ ΔΙΑΣΥΝΟΡΙΑΚΕΣ ΕΠΙΠΤΩΣΕΙΣ [ΑΡΘΡΟ 28 ΠΑΡΑΓΡΑΦΟΣ 2 ΣΤΟΙΧΕΙΟ Α) ΤΟΥ ΚΑΝΟΝΙΣΜΟΥ (ΕΕ) ΑΡΙΘ. 236/2012]
         
         α)   Απειλή για την εύρυθμη λειτουργία και την ακεραιότητα των χρηματοπιστωτικών αγορών
         
         
                     (5)
                  
                  
                     Η πανδημία COVID-19 εξακολουθεί να έχει σοβαρές επιπτώσεις στην πραγματική οικονομία της Ένωσης, ενώ κάθε προοπτική μελλοντικής ανάκαμψης παραμένει αβέβαιη. Καίτοι οι χρηματοπιστωτικές αγορές της ΕΕ έχουν εν μέρει ανακάμψει μετά τη 16η Μαρτίου 2020, η αβεβαιότητα συνεχίζει να επηρεάζει τη μελλοντική τους πορεία.
                  
               
                     (6)
                  
                  
                     Οι επιδόσεις των ευρωπαϊκών χρηματιστηριακών δεικτών καταδεικνύουν ότι το περιβάλλον της αγοράς παραμένει εύθραυστο, καθόσον, με αφετηρία την 20ή Φεβρουαρίου 2020, ο Eurostoxx 50 απώλεσε σχεδόν το 13 % της αξίας του έως την 4η Ιουνίου 2020 (Εικόνα 1), ενώ επλήγη το σύνολο των κλάδων. Παρατηρούνται επίσης μειώσεις τιμών σε ευρεία κλίμακα σε ολόκληρη την Ένωση, καθώς οι χρηματιστηριακές αγορές 24 δικαιοδοσιών απώλεσαν τουλάχιστον το 10 % της αξίας τους, όπως προκύπτει από τη σύγκριση των τιμών της 4ης Ιουνίου με αυτές της 20ής Φεβρουαρίου 2020. Κατά την ίδια περίοδο, το τιμές των μετοχών των ευρωπαϊκών πιστωτικών ιδρυμάτων απώλεσαν από 9 % έως 48 % της αξίας τους.
                  
               
                     (7)
                  
                  
                     Καίτοι η μεταβλητότητα που μετράται με τον VSTOXX, ήτοι η τεκμαρτή μεταβλητότητα που προκύπτει βάσει των δικαιωμάτων προαίρεσης του Eurostoxx 50, έχει επίσης μειωθεί σημαντικά από την κορυφαία τιμή που σημειώθηκε τον Μάρτιο, οπότε υπερέβη το 80 %, εντούτοις η τιμή της διαμορφώνεται περίπου 14 % πάνω από τη μεταβλητότητα που καταγράφηκε στις 20 Φεβρουαρίου. Η ESMA θεωρεί ότι τα τρέχοντα επίπεδα μεταβλητότητας παραμένουν υψηλότερα εκείνων των κανονικών συνθηκών της αγοράς (Εικόνα 3).
                  
               
                     (8)
                  
                  
                     Το ίδιο περίπου μπορεί να θεωρηθεί ότι ισχύει όσον αφορά τα περιθώρια των συμβολαίων ανταλλαγής πιστωτικής αθέτησης καθώς, παρά τη μείωση των δεδομένων που κοινοποιήθηκαν μετά τις 15 Μαρτίου, τα επίπεδα των ευρωπαίων εταιρικών εκδοτών παραμένουν 22 μονάδες βάσης πάνω από το επίπεδο της 20ής Φεβρουαρίου (iTraxx Europe) και 29 μονάδες βάσης για τους ευρωπαίους εκδότες χρηματοπιστωτικών μέσων (iTraxx European Financials) (Εικόνα 5). Λαμβανομένου υπόψη του δεσπόζοντος ρόλου που διαδραμάτισαν τα CDS κατά τη διάρκεια της χρηματοπιστωτικής κρίσης, στο μέτρο που τα περιθώρια των CDS παραμένουν σε υψηλά επίπεδα μπορεί να θεωρηθεί ότι οι χρηματοπιστωτικές αγορές εξακολουθούν να αποτελούν ένα εξαιρετικά ασταθές περιβάλλον.
                  
               
                     (9)
                  
                  
                     Ο αριθμός των εισηγμένων μετοχών προς διαπραγμάτευση σε ρυθμιζόμενες αγορές του ΕΟΧ για τις οποίες καταγράφηκαν καθαρές αρνητικές θέσεις μεταξύ της 12ης Μαρτίου (όταν το όριο γνωστοποίησης ήταν 0,2 %) και της 16ης Μαρτίου (όταν το όριο γνωστοποίησης μειώθηκε στο 0,1 %) αυξήθηκε κατά περίπου 10 %. Η ποσοστιαία αύξηση με γνώμονα την αξία σε ευρώ (βάσει των τιμών των μετοχών της 10ης Φεβρουαρίου 2020) ανήλθε στο 15 %, ενώ με γνώμονα το μετοχικό κεφάλαιο ανήλθε στο 11 %. Επιπλέον, το ποσοστό των μετοχών με καθαρή αρνητική θέση μεταξύ 0,1 % και 0,2 % στις 16 Μαρτίου ανήλθε περίπου στο 7 %. Ο αριθμός αυτός δεν περιλαμβάνει τις θέσεις εντός του συγκεκριμένου εύρους που συνεισέφεραν στη σώρευση καθαρών αρνητικών θέσεων άνω του 0,2 %. Περαιτέρω, το ποσοστό των μετοχών με καθαρή αρνητική θέση μεταξύ 0,1 % και 0,2 % παρουσίασε σταθερή αύξηση κατά την περίοδο μεταξύ 16ης Μαρτίου και 1ης Ιουνίου 2020 και ανήλθε, κατά μέσο όρο, περίπου στο 11 % (Εικόνα 8). Ως εκ τούτου, προκύπτει το συμπέρασμα ότι η αύξηση των καθαρών αρνητικών θέσεων τη 16η Μαρτίου οφειλόταν επίσης στο σχετικό ποσοστό των θέσεων μεταξύ 0,1 % και 0,2 % που όφειλαν να γνωστοποιηθούν συνεπεία του χαμηλότερου ορίου γνωστοποίησης που επέβαλε η ESMA και άρχισε να ισχύει εκείνη την ημέρα.
                  
               
                     (10)
                  
                  
                     Συνεπώς, οι σημαντικές γενικευμένες μειώσεις των τιμών, η σχετικά υψηλή μεταβλητότητα, τα μεγάλα περιθώρια CDS και ο αυξημένος αριθμός καθαρών αρνητικών θέσεων καταδεικνύουν ότι οι χρηματοπιστωτικές αγορές της Ένωσης παραμένουν ασταθείς. Όταν επικρατούν τέτοιες συνθήκες στις αγορές, οι πιέσεις των ανοικτών πωλήσεων ενδέχεται να δρομολογήσουν ή να επιτείνουν αρνητικές εξελίξεις κατά τους προσεχείς μήνες, οι οποίες με τη σειρά τους ενδέχεται να επηρεάσουν αρνητικά ορισμένους παράγοντες όπως η εμπιστοσύνη της αγοράς ή η ακεραιότητα του μηχανισμού καθορισμού των τιμών.
                  
               
                     (11)
                  
                  
                     Η ESMA θεωρεί ότι ο συνδυασμός των προαναφερθεισών περιστάσεων συνιστά σοβαρή απειλή για την εύρυθμη λειτουργία και την ακεραιότητα των χρηματοπιστωτικών αγορών.
                  
               β)   Απειλή για τη σταθερότητα του συνόλου ή μέρους του χρηματοπιστωτικού συστήματος στην Ένωση
         
         
                     (12)
                  
                  
                     Όπως εξήγησε η ΕΚΤ στην έκδοσή της με τίτλο «Financial Stability Review» (5), χρηματοπιστωτική σταθερότητα είναι μια κατάσταση στην οποία το χρηματοπιστωτικό σύστημα —το οποίο αποτελείται από τους φορείς χρηματοπιστωτικής διαμεσολάβησης, τις χρηματοπιστωτικές αγορές και τις υποδομές τους— είναι ικανό να αντεπεξέρχεται σε κλονισμούς και σε χρηματοοικονομικές ανισορροπίες.
                  
               
                     (13)
                  
                  
                     Η πανδημία του COVID-19 εξακολουθεί να έχει σοβαρό αντίκτυπο στην πραγματική οικονομία της Ένωσης. Όπως αναφέρεται στον Πίνακα Κινδύνων της ESMA για τον Μάιο (6), το διαμορφούμενο ασταθές περιβάλλον της αγοράς θα προκαλέσει «παρατεταμένη περίοδο κινδύνου νέων –ενδεχομένως σημαντικών– διορθώσεων της αγοράς που θα απειλήσουν τόσο τους θεσμικούς όσο και τους ιδιώτες επενδυτές, ενώ εξαιρετικά σημαντικοί κίνδυνοι διαγιγνώσκονται σε ολόκληρο το πεδίο αρμοδιοτήτων της ESMA». Υπό το πρίσμα αυτό, η ESMA προειδοποίησε το κοινό για το ενδεχόμενο αποσύνδεσης των πλέον πρόσφατων επιδόσεων της χρηματοπιστωτικής αγοράς και της υποκείμενης οικονομικής δραστηριότητας.
                  
               
                     (14)
                  
                  
                     Οι μειώσεις των τιμών που παρατηρούνται από τον Μάρτιο έχουν θέσει σε δοκιμασία τη συντριπτική πλειονότητα, εάν όχι όλων των μετοχών που έχουν εισαχθεί προς διαπραγμάτευση σε ρυθμιζόμενη αγορά, στο πλαίσιο της οποίας οι περαιτέρω μειώσεις των τιμών που δεν προκαλούνται από επιπρόσθετες ουσιαστικές πληροφορίες θα μπορούσαν να έχουν ιδιαιτέρως επιβλαβείς συνέπειες.
                  
               
                     (15)
                  
                  
                     Στην τρέχουσα αβέβαιη συγκυρία, σημαντική πίεση για πωλήσεις και ασυνήθιστη μεταβλητότητα των τιμών των μετοχών θα μπορούσαν να προκληθούν από διάφορους παράγοντες, συμπεριλαμβανομένων της αύξησης του αριθμού των συμμετεχόντων στην αγορά που συνάπτουν ανοικτές πωλήσεις και της συσσώρευσης σημαντικών καθαρών αρνητικών θέσεων.
                  
               
                     (16)
                  
                  
                     Ειδικότερα, οι σημαντικές μειώσεις των τιμών των μετοχών των πιστωτικών ιδρυμάτων δείχνουν ότι οι εκδότες του χρηματοπιστωτικού τομέα είναι δυνητικώς ευάλωτοι έναντι των στρατηγικών ανοικτών πωλήσεων και της συσσώρευσης σημαντικών καθαρών αρνητικών θέσεων, ανεξαρτήτως του κατά πόσον οι εν λόγω στρατηγικές και θέσεις υποστηρίζονται από ουσιαστικές πληροφορίες.
                  
               
                     (17)
                  
                  
                     Η συσσώρευση στρατηγικών ανοικτών πωλήσεων και σημαντικών καθαρών αρνητικών θέσεων ενδέχεται επομένως να προκαλέσει άτακτες καθοδικές τάσεις στις τιμές που θα πλήξουν τους εκδότες του πληττόμενου από τις εν λόγω τάσεις χρηματοπιστωτικού τομέα, οι οποίες δεν αποκλείεται να πλήξουν και άλλους εκδότες εντός του ίδιου κράτους μέλους ή σε ολόκληρη την ΕΕ και, εντέλει, να θέσουν σε κίνδυνο το χρηματοπιστωτικό σύστημα ενός ή περισσότερων κρατών μελών.
                  
               
                     (18)
                  
                  
                     Παραμένοντας επιφυλακτική έναντι της παρατηρούμενης μερικής ανάκαμψης των ευρωπαϊκών χρηματοπιστωτικών αγορών, η ESMA θεωρεί ότι οι τρέχουσες συνθήκες της αγοράς εξακολουθούν να συνιστούν σοβαρή απειλή για τη σταθερότητα του χρηματοπιστωτικού συστήματος της Ένωσης.
                  
               
                     (19)
                  
                  
                     Εντός του ορίου των αρμοδιοτήτων της ESMA, η σκοπούμενη ανανέωση του μέτρου υποχρεώνει τα φυσικά ή νομικά πρόσωπα που κατέχουν καθαρή αρνητική θέση σε μετοχές που έχουν εισαχθεί προς διαπραγμάτευση σε ρυθμιζόμενη αγορά να ενημερώνουν τις εθνικές αρμόδιες αρχές όταν αυτές φτάνουν σε επίπεδα κατώτερα του ορίου που προβλέπεται στο άρθρο 5 του κανονισμού (ΕΕ) αριθ. 236/2012.
                  
               
                     (20)
                  
                  
                     Υπό το πρίσμα των ανωτέρω, η ανανέωση του εν λόγω μέτρου διατηρεί τη βελτιωμένη ικανότητα των εθνικών αρμόδιων αρχών και της ESMA να αξιολογούν με τη δέουσα επάρκεια την εν εξελίξει κατάσταση, να διακρίνουν μεταξύ των κινήσεων της αγοράς που οφείλονται σε ουσιαστικές πληροφορίες και εκείνων που ενδέχεται να δρομολογούνται ή να επιτείνονται από ανοικτές πωλήσεις, καθώς και να αντιδρούν στο μέτρο που η ακεραιότητα, η εύρυθμη λειτουργία και η σταθερότητα των αγορών απαιτούν τη λήψη αυστηρότερων μέτρων.
                  
               γ)   Διασυνοριακές επιπτώσεις
         
         
                     (21)
                  
                  
                     Οι απειλές για την ακεραιότητα, την εύρυθμη λειτουργία και τη χρηματοπιστωτική σταθερότητα της αγοράς που περιγράφονται ανωτέρω έχουν πανευρωπαϊκό χαρακτήρα. Όπως ήδη τονίστηκε ανωτέρω, από τις 20 Φεβρουαρίου 2020, ο δείκτης Eurostoxx 50, ο οποίος καλύπτει 50 εκδότες μετοχών υψηλής κεφαλαιοποίησης από 11 (7) χώρες της ζώνης του ευρώ, κατέγραψε πτώση περίπου 13 %, ο δε δείκτης STOXX Europe 800, ο οποίος αφορά τις 800 μεγαλύτερες επιχειρήσεις στην Ευρώπη, κατέγραψε πτώση 16 % [Εικόνα 1]. Επιπλέον, παρά τις πρόσφατες ενδείξεις ανάκαμψης, το αποτέλεσμα της ασυνήθιστης πίεσης για πωλήσεις παραμένει εμφανές στους κύριους δείκτες των αγορών της ΕΕ (Εικόνα 6).
                  
               
                     (22)
                  
                  
                     Ο πανευρωπαϊκός χαρακτήρας του φαινομένου καταδεικνύεται επίσης από τον αυξημένο βαθμό συσχέτισης ορισμένων τομέων. Για παράδειγμα, όπως προκύπτει από (Εικόνα 7) τις συσχετίσεις των κλάδων των χρηματοπιστωτικών υπηρεσιών, των τραπεζών και των ασφαλίσεων με τον δείκτη Euro Stoxx Europe 600, ο εν λόγω βαθμός συσχέτισης αυξήθηκε ταχέως από τον Φεβρουάριο του 2020 και προσέγγισε το 1.
                  
               
                     (23)
                  
                  
                     Δεδομένου ότι οι χρηματοπιστωτικές αγορές όλων των κρατών μελών της ΕΕ επηρεάζονται από τις απειλές, οι διασυνοριακές επιπτώσεις παραμένουν ιδιαίτερα σημαντικές, καθόσον η διασύνδεση και η αυξημένη συσχέτιση των χρηματοπιστωτικών αγορών της ΕΕ αυξάνουν την πιθανότητα διάδοσης ή μετάδοσης των επιπτώσεων της πίεσης ανοικτών πωλήσεων στο σύνολο των αγορών.
                  
               3.   ΚΑΜΙΑ ΑΡΜΟΔΙΑ ΑΡΧΗ ΔΕΝ ΕΧΕΙ ΛΑΒΕΙ ΜΕΤΡΑ ΓΙΑ ΤΗΝ ΑΝΤΙΜΕΤΩΠΙΣΗ ΤΗΣ ΑΠΕΙΛΗΣ Η Η ΑΡΜΟΔΙΑ ΑΡΧΗ (ΑΡΧΕΣ) ΕΧΕΙ (ΕΧΟΥΝ) ΛΑΒΕΙ ΜΕΤΡΑ ΠΟΥ ΔΕΝ ΑΝΤΙΜΕΤΩΠΙΖΟΥΝ ΕΠΑΡΚΩΣ ΤΗΝ ΑΠΕΙΛΗ [ΑΡΘΡΟ 28 ΠΑΡΑΓΡΑΦΟΣ 2 ΣΤΟΙΧΕΙΟ Β) ΤΟΥ ΚΑΝΟΝΙΣΜΟΥ (ΕΕ) ΑΡΙΘ. 236/2012]
         
         
                     (24)
                  
                  
                     Μία από τις προϋποθέσεις που θέτει η ESMA για τη θέσπιση του μέτρου της παρούσας απόφασης είναι ότι η αρμόδια αρχή ή οι αρμόδιες αρχές δεν έχουν λάβει μέτρα για την αντιμετώπιση της απειλής ή τα μέτρα που έχουν λάβει δεν αντιμετωπίζουν επαρκώς την απειλή.
                  
               
                     (25)
                  
                  
                     Τα ζητήματα που αφορούν την ακεραιότητα, την εύρυθμη λειτουργία και τη χρηματοπιστωτική σταθερότητα της αγοράς και περιγράφονται στην απόφαση (ΕΕ) 2020/525 τα οποία εξακολουθούν να αποτελούν βάσιμες παραδοχές και για την παρούσα απόφαση, έχουν οδηγήσει ορισμένες εθνικές αρμόδιες αρχές να λάβουν μέτρα σε εθνικό επίπεδο με στόχο τον περιορισμό των ανοικτών πωλήσεων μετοχών.
                  
               
                     (26)
                  
                  
                     Στην Ισπανία, η Comisión Nacional del Mercado de Valores (CNMV) έλαβε στις 17 Μαρτίου 2020 μέτρο έκτακτης ανάγκης διάρκειας ενός μήνα βάσει του άρθρου 20 παράγραφος 2 στοιχεία α) και β) του κανονισμού (ΕΕ) αριθ. 236/2012, το οποίο αφορούσε συναλλαγές που ήταν πιθανό να δημιουργήσουν ή να αυξήσουν καθαρές αρνητικές θέσεις σε μετοχές εισηγμένες προς διαπραγμάτευση σε τόπους διαπραγμάτευσης στην Ισπανία, για τους οποίους η CNMV αποτελεί τη σχετική αρμόδια αρχή. Η εφαρμογή του εν λόγω μέτρου παρατάθηκε έως τη 18η Μαΐου.
                  
               
                     (27)
                  
                  
                     Στην Ιταλία, η Commissione Nazionale per le Società e la Borsa (CONSOB) έλαβε στις 18 Μαρτίου 2020 μέτρο έκτακτης ανάγκης διάρκειας τριών μηνών βάσει του άρθρου 20 παράγραφος 2 στοιχεία α) και β) του κανονισμού (ΕΕ) αριθ. 236/2012, το οποίο αφορούσε συναλλαγές που ήταν πιθανό να δημιουργήσουν ή να αυξήσουν καθαρές αρνητικές θέσεις σε μετοχές εισηγμένες προς διαπραγμάτευση στην κύρια αγορά (MTA) του ιταλικού χρηματιστηρίου Borsa Italiana, για την οποία η (CONSOB) αποτελεί τη σχετική αρμόδια αρχή. Το μέτρο αναμενόταν να λήξει τη 18η Ιουνίου, όμως ήρθη στις 18 Μαΐου.
                  
               
                     (28)
                  
                  
                     Στη Γαλλία, η Autorité des marchés financiers (AMF) έλαβε στις 18 Μαρτίου 2020 μέτρο έκτακτης ανάγκης διάρκειας ενός μήνα βάσει του άρθρου 20 παράγραφος 2 στοιχεία α) και β) του κανονισμού (ΕΕ) αριθ. 236/2012, το οποίο αφορούσε συναλλαγές που ήταν πιθανό να δημιουργήσουν ή να αυξήσουν καθαρές αρνητικές θέσεις σε μετοχές εισηγμένες προς διαπραγμάτευση σε τόπους διαπραγμάτευσης στη Γαλλία, για τους οποίους η AMF αποτελεί τη σχετική αρμόδια αρχή. Η εφαρμογή του εν λόγω μέτρου παρατάθηκε έως τη 18η Μαΐου.
                  
               
                     (29)
                  
                  
                     Στο Βέλγιο, η Αρχή Χρηματοπιστωτικών Τίτλων και Αγορών (FSMA) έλαβε στις 18 Μαρτίου 2020 μέτρο έκτακτης ανάγκης διάρκειας ενός μήνα βάσει του άρθρου 20 παράγραφος 2 στοιχεία α) και β) του κανονισμού (ΕΕ) αριθ. 236/2012, το οποίο αφορούσε συναλλαγές που ήταν πιθανό να δημιουργήσουν ή να αυξήσουν καθαρές αρνητικές θέσεις σε μετοχές εισηγμένες προς διαπραγμάτευση σε τόπους διαπραγμάτευσης στο Βέλγιο (Euronext Brussels and Euronext Growth), για τους οποίους η FSMA αποτελεί τη σχετική αρμόδια αρχή. Η εφαρμογή του εν λόγω μέτρου παρατάθηκε έως τη 18η Μαΐου.
                  
               
                     (30)
                  
                  
                     Στην Ελλάδα, η Επιτροπή Κεφαλαιαγοράς έλαβε στις 18 Μαρτίου 2020 μέτρο έκτακτης ανάγκης διάρκειας έως τις 24 Απριλίου βάσει του άρθρου 20 παράγραφος 2 στοιχεία α) και β) του κανονισμού (ΕΕ) αριθ. 236/2012, το οποίο αφορούσε συναλλαγές που ήταν πιθανό να δημιουργήσουν ή να αυξήσουν καθαρές αρνητικές θέσεις σε μετοχές εισηγμένες προς διαπραγμάτευση στο Χρηματιστήριο Αξιών Αθηνών, για το οποίο η Επιτροπή Κεφαλαιαγοράς αποτελεί τη σχετική αρμόδια αρχή. Η εφαρμογή του εν λόγω μέτρου παρατάθηκε έως τη 18η Μαΐου.
                  
               
                     (31)
                  
                  
                     Στην Αυστρία, η αυστριακή Finanzmarktaufsicht (FMA) έλαβε στις 18 Μαρτίου 2020 μέτρο έκτακτης ανάγκης διάρκειας ενός μήνα βάσει του άρθρου 20 παράγραφος 2 στοιχεία α) και β) του κανονισμού (ΕΕ) αριθ. 236/2012, το οποίο αφορούσε τη συμμετοχή σε ανοικτή πώληση ή σε συναλλαγή που δεν συνιστά μεν ανοικτή πώληση, πλην όμως δημιουργεί ή συνδέεται με χρηματοπιστωτικό μέσο, όταν η επίπτωση ή μια από τις επιπτώσεις της συναλλαγής είναι η εκχώρηση χρηματοπιστωτικού πλεονεκτήματος για το φυσικό ή νομικό πρόσωπο στην περίπτωση μείωσης της τιμής ή της αξίας μετοχών εισηγμένων προς διαπραγμάτευση στη ρυθμιζόμενη αγορά του Χρηματιστηρίου Αξιών της Βιέννης (Amtlicher Handel; WBAH), για την οποία η FMA αποτελεί τη σχετική αρμόδια αρχή. Η εφαρμογή του εν λόγω μέτρου παρατάθηκε έως τη 18η Μαΐου.
                  
               
                     (32)
                  
                  
                     Μετά τη λήξη των ανωτέρω αναφερόμενων προσωρινών μέτρων, δεν έχουν ληφθεί στην ΕΕ περαιτέρω μέτρα με βάση τον κανονισμό (ΕΕ) αριθ. 236/2012 και, κατά την ημερομηνία της παρούσας απόφασης, δεν υπάρχουν τέτοια μέτρα σε ισχύ.
                  
               
                     (33)
                  
                  
                     Οι εν λόγω προσωρινοί περιορισμοί στις ανοικτές πωλήσεις σύμφωνα με το άρθρο 20 του κανονισμού (ΕΕ) αριθ. 236/2012 αποσκοπούσαν στην αποτροπή μιας ανεξέλεγκτης υποχώρησης των τιμών των χρηματοπιστωτικών μέσων υπό τις εξαιρετικές περιστάσεις που προκάλεσε η πανδημία του COVID-19, όμως δεν ικανοποίησαν τη διαρκή ανάγκη για τη διατήρηση των διευρυμένων ικανοτήτων παρακολούθησης των εθνικών αρμόδιων αρχών με στόχο τη βελτίωση κάθε ρυθμιστικής απόκρισης που θα απαιτηθεί τους προσεχείς μήνες.
                  
               
                     (34)
                  
                  
                     Κατά τον χρόνο έκδοσης της παρούσας απόφασης, δεν έχουν ληφθεί μέτρα από τις αρμόδιες αρχές για την ενίσχυση της ικανότητάς τους να παρακολουθούν την εξέλιξη των καθαρών αρνητικών θέσεων μέσω του καθορισμού χαμηλότερων ορίων γνωστοποίησης, καθώς μπορούν να βασιστούν στην απόφαση (ΕΕ) 2020/525.
                  
               
                     (35)
                  
                  
                     Η ανάγκη για ενίσχυση της ικανότητας παρακολούθησης των καθαρών αρνητικών θέσεων καθίσταται οξύτερη στη συγκυρία που προέκυψε αμέσως μετά τη λήξη ή την άρση των προαναφερθέντων περιορισμών στα έξι κράτη μέλη όπου αυτοί επιβλήθηκαν βάσει του άρθρου 20 του κανονισμού (ΕΕ) αριθ. 236/2012. Καθώς οι ανοικτές πωλήσεις και οι συναλλαγές με ισοδύναμο αποτέλεσμα δεν υπόκεινται πλέον σε άλλους εξωτερικούς περιορισμούς, οι εθνικές αρμόδιες αρχές σε ολόκληρη την ΕΕ πρέπει να διαθέτουν την ικανότητα έγκαιρου εντοπισμού περιπτώσεων δημιουργίας καθαρών αρνητικών θέσεων οι οποίες θα μπορούσαν να συμβάλουν στην εμφάνιση των προαναφερθεισών απειλών για τις χρηματοπιστωτικές αγορές και τη χρηματοπιστωτική σταθερότητα και στην περαιτέρω ενίσχυσή τους μέσω της πίεσης των ανοικτών πωλήσεων.
                  
               
                     (36)
                  
                  
                     Δεδομένων των ανωτέρω αναφερόμενων απειλών σε πανευρωπαϊκό επίπεδο, έχει καταστεί σαφές ότι οι πληροφορίες που λαμβάνουν οι εθνικές αρμόδιες αρχές -βάσει των ορίων τακτικής γνωστοποίησης που θεσπίστηκε με το άρθρο 5 παράγραφος 2 του κανονισμού (ΕΕ) αριθ. 236/2012- δεν επαρκούν υπό τις τρέχουσες ακραίες συνθήκες της αγοράς. Η ESMA θεωρεί ότι η διατήρηση των μειωμένων ορίων γνωστοποίησης θα εξασφαλίσει ότι όλες οι εθνικές αρμόδιες αρχές σε όλη την ΕΕ και η ESMA θα έχουν στη διάθεσή τους το βέλτιστο δυνατό σύνολο δεδομένων για να παρακολουθούν τις τάσεις της αγοράς και να προετοιμαστούν για να λάβουν, εάν χρειαστεί, περαιτέρω μέτρα.
                  
               4.   ΑΠΟΤΕΛΕΣΜΑΤΙΚΟΤΗΤΑ ΤΟΥ ΜΕΤΡΟΥ [ΑΡΘΡΟ 28 ΠΑΡΑΓΡΑΦΟΣ 3 ΣΤΟΙΧΕΙΟ Α) ΤΟΥ ΚΑΝΟΝΙΣΜΟΥ (ΕΕ) ΑΡΙΘ. 236/2012]
         
         
                     (37)
                  
                  
                     Η ESMA πρέπει επίσης να λάβει υπόψη τον βαθμό στον οποίο η ανανέωση του μέτρου αντιμετωπίζει ουσιαστικά τις απειλές που έχουν προσδιοριστεί.
                  
               
                     (38)
                  
                  
                     Η ESMA θεωρεί ότι, παρά τις εξαιρετικές ζημίες που έχουν καταγραφεί στη διαπραγμάτευση μετοχών σε ρυθμιζόμενες αγορές από τις 20 Φεβρουαρίου 2020, οι αγορές έχουν λειτουργήσει με εύρυθμο τρόπο και η ακεραιότητά τους έχει διατηρηθεί σε μεγάλο βαθμό.
                  
               
                     (39)
                  
                  
                     Ως εκ τούτου, η ESMA ανέλυσε τις τρέχουσες συνθήκες, ιδίως με γνώμονα το κατά πόσο συνιστούν απειλή για την ακεραιότητα των αγορών και τη χρηματοπιστωτική σταθερότητα της Ένωσης και το κατά πόσο η ανανέωση του μέτρου της ESMA μπορεί να αντιμετωπίσει αποτελεσματικά τις εν λόγω απειλές μέσω της εφαρμογής μιας μακρόπνοης προσέγγισης.
                  
               α)   Το μέτρο μειώνει σημαντικά την απειλή για την εύρυθμη λειτουργία και την ακεραιότητα των χρηματοπιστωτικών αγορών
         
         
                     (40)
                  
                  
                     Υπό τις προεκτεθείσες συνθήκες, κάθε αιφνίδια αύξηση της πίεσης των πωλήσεων και της μεταβλητότητας της αγοράς που θα οφείλεται στις ανοικτές πωλήσεις και στη συσσώρευση ανοικτών θέσεων μπορεί να ενισχύσουν τις πτωτικές τάσεις στις χρηματοπιστωτικές αγορές. Παρόλο που οι ανοικτές πωλήσεις ενδέχεται σε άλλες περιόδους να λειτουργούν θετικά για τον προσδιορισμό της ορθής αποτίμησης των εκδοτών, υπό τις τρέχουσες συνθήκες της αγοράς μπορεί να συνιστούν μια επιπρόσθετη απειλή για την εύρυθμη λειτουργία και την ακεραιότητα των αγορών.
                  
               
                     (41)
                  
                  
                     Ειδικότερα, δεδομένων των οριζόντιων επιπτώσεων της τρέχουσας έκτακτης κατάστασης που επηρεάζει ένα μεγάλο εύρος μετοχών σε όλη την Ένωση, κάθε αιφνίδια πτώση στις τιμές των μετοχών ενδέχεται να επιταθεί από την επιπρόσθετη πίεση για πωλήσεις που προκαλείται από τις ανοικτές πωλήσεις και από τις αυξημένες καθαρές αρνητικές θέσεις, οι οποίες, εάν είναι κατώτερες από τα ισχύοντα όρια γνωστοποίησης προς τις εθνικές αρμόδιες αρχές βάσει του άρθρου 5 του κανονισμού (ΕΕ) αριθ. 236/2012, επόμενο είναι να μην εντοπίζονται χωρίς την ανανέωση του μέτρου.
                  
               
                     (42)
                  
                  
                     Για τους ανωτέρω λόγους, οι εθνικές αρμόδιες αρχές και η ESMA πρέπει να ενημερώνονται το συντομότερο δυνατό για τη σύναψη ανοικτών πωλήσεων από τους συμμετέχοντες στην αγορά και τη συσσώρευση σημαντικών καθαρών αρνητικών θέσεων, προκειμένου να προλαμβάνουν, εάν χρειαστεί, μια κατάσταση στην οποία οι εν λόγω θέσεις θα σηματοδοτήσουν σειρά διαδοχικών εντολών πώλησης που θα προκαλέσουν σημαντική μείωση των τιμών.
                  
               
                     (43)
                  
                  
                     Η ESMA θεωρεί ότι, σε περίπτωση μη ανανέωσης του μέτρου, οι εθνικές αρμόδιες αρχές δεν θα διέθεταν την ικανότητα να παρακολουθούν με τη δέουσα επάρκεια την τρέχουσα κατάσταση του περιβάλλοντος της αγοράς, στο πλαίσιο της οποίας η εν εξελίξει κρίση της πανδημίας του COVID-19 θα μπορούσε να προκαλέσει αιφνίδια και σημαντική πίεση για πωλήσεις και ασυνήθη πρόσθετη μεταβλητότητα στις τιμές των μετοχών στην Ένωση, η οποία με τη σειρά της θα ενίσχυε περαιτέρω τη συσσώρευση αρνητικών θέσεων.
                  
               
                     (44)
                  
                  
                     Ταυτόχρονα, καίτοι η ESMA παρακολουθεί σε συνεχή βάση τις συνθήκες της αγοράς και θα λάβει πρόσθετα μέτρα αν χρειαστεί, επί του παρόντος θεωρεί επαρκή τη διατήρηση του ισχύοντος ορίου δημοσιοποίησης που ορίζεται στο άρθρο 6 του κανονισμού (ΕΕ) αριθ. 236/2012, καθώς η μείωση του ορίου δεν φαίνεται να κρίνεται αναγκαία υπό το πρίσμα της διατήρησης της εύρυθμης λειτουργίας των αγορών και της αντιμετώπισης των κινδύνων που απειλούν τη χρηματοπιστωτική σταθερότητα.
                  
               β)   Το μέτρο αντιμετωπίζει σημαντικά την απειλή για τη σταθερότητα του συνόλου ή μέρους του χρηματοπιστωτικού συστήματος στην Ένωση
         
         
                     (45)
                  
                  
                     Όπως περιγράφεται ανωτέρω, η διαπραγμάτευση μετοχών κατά την περίοδο από τις 20 Φεβρουαρίου 2020 χαρακτηρίστηκε και εξακολουθεί να χαρακτηρίζεται από σημαντική πίεση για πωλήσεις και ασυνήθιστη μεταβλητότητα που έχουν προκαλέσει σημαντικές πτωτικές τάσεις οι οποίες επηρεάζουν εκδότες από όλους τους κλάδους. Όπως αποδεικνύεται παραπάνω, η σύναψη ανοικτών πωλήσεων και η συσσώρευση σημαντικών καθαρών αρνητικών θέσεων μπορεί να επιτείνουν την πίεση για πωλήσεις και τις καθοδικές τάσεις, οι οποίες, με τη σειρά τους, ενδέχεται να συνιστούν απειλή η οποία μπορεί να έχει ιδιαιτέρως αρνητικές επιπτώσεις στη χρηματοπιστωτική σταθερότητα των χρηματοπιστωτικών ιδρυμάτων και εταιρειών από άλλους τομείς.
                  
               
                     (46)
                  
                  
                     Σε αυτό το πλαίσιο, οι περιορισμοί στα δεδομένα που έχουν στη διάθεσή τους οι εθνικές αρμόδιες αρχές και η ESMA περιορίζουν την ικανότητά τους να αντιμετωπίσουν οποιεσδήποτε ενδεχόμενες αρνητικές συνέπειες στην οικονομία και, τελικά, στη χρηματοπιστωτική σταθερότητα της Ένωσης συνολικά.
                  
               
                     (47)
                  
                  
                     Ως εκ τούτου, η ανανέωση του μέτρου της ESMA που αφορά την προσωρινή μείωση των ορίων γνωστοποίησης των καθαρών αρνητικών θέσεων προς τις εθνικές αρμόδιες αρχές αντιμετωπίζει αποτελεσματικά την απειλή για τη σταθερότητα επιμέρους τμημάτων ή, τελικά, του συνόλου του χρηματοπιστωτικού συστήματος της Ένωσης μέσω της μείωσης των περιορισμών που αφορούν τα δεδομένα και της ενίσχυσης της ικανότητας των εθνικών αρμόδιων αρχών για την έγκαιρη αντιμετώπιση των επικείμενων απειλών.
                  
               γ)   Βελτίωση της ικανότητας των αρμόδιων αρχών να παρακολουθούν την απειλή
         
         
                     (48)
                  
                  
                     Υπό κανονικές συνθήκες της αγοράς, οι εθνικές αρμόδιες αρχές παρακολουθούν οποιαδήποτε απειλή που μπορεί να προκύψει από τις ανοικτές πωλήσεις και τη συσσώρευση καθαρών αρνητικών θέσεων μέσω εποπτικών εργαλείων που έχουν θεσπιστεί σύμφωνα με τη νομοθεσία της Ένωσης, ιδίως μέσω των υποχρεώσεων γνωστοποίησης σχετικά με ανοικτές αρνητικές θέσεις που προβλέπονται στον κανονισμό (ΕΕ) αριθ. 236/2012 (8).
                  
               
                     (49)
                  
                  
                     Ωστόσο, οι υφιστάμενες συνθήκες της αγοράς καθιστούν απαραίτητη την εντατικοποίηση της δραστηριότητας παρακολούθησης των εθνικών αρμόδιων αρχών και της ESMA όσον αφορά τις συνολικές καθαρές αρνητικές θέσεις σε μετοχές που έχουν εισαχθεί προς διαπραγμάτευση σε ρυθμιζόμενες αγορές. Για τον σκοπό αυτόν και δεδομένης της συνεχιζόμενης αβεβαιότητας όσον αφορά την έκβαση της κρίσης που προκάλεσε η πανδημία του COVID-19, είναι σημαντικό οι εθνικές αρμόδιες αρχές να συνεχίσουν να ενημερώνονται εγκαίρως σχετικά με τη συσσώρευση καθαρών αρνητικών θέσεων, προτού αυτή πλησιάσει το ισχύον επίπεδο του 0,2 % του εκδοθέντος εταιρικού κεφαλαίου. Η ανάγκη αυτή αναδεικνύεται από το σταθερά αυξανόμενο ποσοστό των μετοχών με καθαρή αρνητική θέση μεταξύ του 0,1 % και του 0,2 % του εκδοθέντος εταιρικού κεφαλαίου στο διάστημα 16 Μαρτίου – 1 Ιουνίου 2020.
                  
               
                     (50)
                  
                  
                     Επομένως, η ανανέωση του μέτρου της ESMA θα βελτιώσει την ικανότητα των εθνικών αρμόδιων αρχών να αντιμετωπίζουν εγκαίρως τις απειλές που έχουν εντοπιστεί, επιτρέποντας σε αυτές και στην ESMA να διαχειρίζονται εγκαίρως τις απειλές κατά της εύρυθμης λειτουργίας των αγορών και της χρηματοπιστωτικής σταθερότητας σε περίπτωση εμφάνισης ενδείξεων πίεσης στην αγορά.
                  
               5.   ΤΑ ΜΕΤΡΑ ΔΕΝ ΔΗΜΙΟΥΡΓΟΥΝ ΚΙΝΔΥΝΟ ΚΑΤΑΧΡΗΣΤΙΚΗΣ ΕΠΙΛΟΓΗΣ ΤΟΥ ΕΥΝΟΪΚΟΤΕΡΟΥ ΚΑΘΕΣΤΩΤΟΣ ΕΠΟΠΤΕΙΑΣ [ΑΡΘΡΟ 28 ΠΑΡΑΓΡΑΦΟΣ 3 ΣΤΟΙΧΕΙΟ Β) ΤΟΥ ΚΑΝΟΝΙΣΜΟΥ (ΕΕ) ΑΡΙΘ. 236/2012]
         
         
                     (51)
                  
                  
                     Για την έγκριση ή την ανανέωση ενός μέτρου δυνάμει του άρθρου 28 του κανονισμού (ΕΕ) αριθ. 236/2012, η ESMA θα πρέπει να λάβει υπόψη εάν το μέτρο δημιουργεί τον κίνδυνο καταχρηστικής επιλογής του ευνοϊκότερου καθεστώτος εποπτείας.
                  
               
                     (52)
                  
                  
                     Δεδομένου ότι η ανανέωση του μέτρου της ESMA αφορά τις υποχρεώσεις γνωστοποίησης των συμμετεχόντων στην αγορά σε σχέση με όλες τις μετοχές που έχουν εισαχθεί προς διαπραγμάτευση σε ρυθμιζόμενες αγορές της Ένωσης, θα εξασφαλίσει ένα ενιαίο όριο γνωστοποίησης για όλες τις εθνικές αρμόδιες αρχές, διασφαλίζοντας ισότιμους όρους ανταγωνισμού μεταξύ των συμμετεχόντων στην αγορά εντός και εκτός της Ένωσης, όσον αφορά τη διαπραγμάτευση μετοχών που έχουν εισαχθεί προς διαπραγμάτευση σε ρυθμιζόμενες αγορές της Ένωσης.
                  
               6.   ΤΟ ΜΕΤΡΟ ΤΗΣ ESMA ΔΕΝ ΕΧΕΙ ΑΡΝΗΤΙΚΗ ΕΠΙΔΡΑΣΗ ΣΤΗΝ ΑΠΟΤΕΛΕΣΜΑΤΙΚΟΤΗΤΑ ΤΩΝ ΧΡΗΜΑΤΟΠΙΣΤΩΤΙΚΩΝ ΑΓΟΡΩΝ, ΣΥΜΠΕΡΙΛΑΜΒΑΝΟΜΕΝΗΣ ΤΗΣ ΜΕΙΩΣΗΣ ΤΗΣ ΡΕΥΣΤΟΤΗΤΑΣ ΣΤΙΣ ΑΓΟΡΕΣ ΑΥΤΕΣ Η ΤΗΣ ΔΗΜΙΟΥΡΓΙΑΣ ΑΒΕΒΑΙΟΤΗΤΑΣ ΓΙΑ ΤΟΥΣ ΣΥΜΜΕΤΕΧΟΝΤΕΣ ΣΤΗΝ ΑΓΟΡΑ, ΠΟΥ ΕΙΝΑΙ ΔΥΣΑΝΑΛΟΓΗ ΠΡΟΣ ΤΑ ΟΦΕΛΗ ΤΟΥ ΜΕΤΡΟΥ [ΑΡΘΡΟ 28 ΠΑΡΑΓΡΑΦΟΣ 3 ΣΤΟΙΧΕΙΟ Γ) ΤΟΥ ΚΑΝΟΝΙΣΜΟΥ (ΕΕ) ΑΡΙΘ. 236/2012]
         
         
                     (53)
                  
                  
                     Η ESMA πρέπει να αξιολογήσει εάν το μέτρο έχει αρνητικές επιδράσεις οι οποίες θα μπορούσαν να θεωρηθεούν δυσανάλογες σε σύγκριση με τα οφέλη του.
                  
               
                     (54)
                  
                  
                     Η ESMA θεωρεί ότι οι εθνικές αρμόδιες αρχές θα πρέπει να παρακολουθούν στενά τις εξελίξεις σε σχέση με τις καθαρές αρνητικές θέσεις προτού εξετάσουν το ενδεχόμενο λήψης οποιουδήποτε περαιτέρω μέτρου. Η ESMA επισημαίνει ότι τα ισχύοντα όρια γνωστοποίησης (0,2 % του εκδοθέντος μετοχικού κεφαλαίου) ενδέχεται να μην επαρκούν υπό τις τρέχουσες εξαιρετικές συνθήκες της αγοράς για τον έγκαιρο εντοπισμό των τάσεων και των επικείμενων απειλών.
                  
               
                     (55)
                  
                  
                     Μολονότι η θέσπιση ενισχυμένης υποχρέωσης γνωστοποίησης ενδέχεται να έχει αυξήσει την επιβάρυνση των οντοτήτων που υποβάλλουν τις αναφορές, οι εν λόγω οντότητες έχουν ήδη προσαρμόσει τα εσωτερικά τους συστήματα για την εφαρμογή της απόφασης (ΕΕ) 2020/525 και, ως εκ τούτου, η ανανέωση του εν λόγω μέτρου δεν αναμένεται να έχει πρόσθετες επιπτώσεις όσον αφορά το κόστος συμμόρφωσης των οντοτήτων που προβαίνουν σε κοινοποιήσεις. Επιπλέον, δεν θα περιορίσει την ικανότητα των συμμετεχόντων στην αγορά να συνάπτουν ή να αυξάνουν τις αρνητικές θέσεις τους σε μετοχές. Ως αποτέλεσμα, δεν θα επηρεαστεί η αποτελεσματικότητα της αγοράς.
                  
               
                     (56)
                  
                  
                     Συγκρινόμενο με άλλα πιθανά και περισσότερο παρεμβατικά μέτρα, το τρέχον ανανεωμένο μέτρο δεν θα επηρεάσει τη ρευστότητα της αγοράς, καθώς η αυξημένη υποχρέωση γνωστοποίησης για ένα περιορισμένο σύνολο συμμετεχόντων στην αγορά δεν θα αλλάξει τις οικείες στρατηγικές διαπραγμάτευσης και, επομένως, τη συμμετοχή τους στην αγορά. Επιπλέον, ο σκοπός της διατήρησης της εξαίρεσης που προβλέπεται για δραστηριότητες ειδικής διαπραγμάτευσης και προγράμματα σταθεροποίησης δεν είναι να αυξήσει την επιβάρυνση για τις οντότητες που παρέχουν σημαντική υπηρεσία όσον αφορά την παροχή ρευστότητας και τη μείωση της μεταβλητότητας, οι οποίες είναι ιδιαίτερα σημαντικές στην παρούσα κατάσταση.
                  
               
                     (57)
                  
                  
                     Όσον αφορά το πεδίο εφαρμογής του ανανεωμένου μέτρου, η ESMA θεωρεί ότι ο περιορισμός της εφαρμογής του σε έναν ή περισσότερους τομείς ή σε κάποια επιμέρους κατηγορία εκδοτών ενδέχεται να μην επιτύχει το σκοπούμενο αποτέλεσμα. Το μέγεθος της πτώσης των τιμών που καταγράφηκε μετά την εμφάνιση της πανδημίας του COVID-19, το μεγάλο εύρος μετοχών (και τομέων) που έχουν επηρεαστεί και ο βαθμός διασύνδεσης μεταξύ των οικονομιών της ΕΕ και των τόπων διαπραγμάτευσης δείχνουν ότι ένα μέτρο σε επίπεδο ΕΕ πιθανόν να είναι αποτελεσματικότερο από τα μέτρα ανά τομέα.
                  
               
                     (58)
                  
                  
                     Όσον αφορά την πρόκληση αβεβαιότητας στην αγορά, μειώνοντας το σχετικό όριο το μέτρο δεν θεσπίζει νέες κανονιστικές υποχρεώσεις, καθώς τροποποιεί μόνο την υφιστάμενη υποχρέωση γνωστοποίησης που ισχύει από το 2012. Η ESMA επισημαίνει επίσης ότι το ανανεωμένο μέτρο περιορίζεται στην αναφορά μετοχών που έχουν εισαχθεί προς διαπραγμάτευση σε ρυθμιζόμενη αγορά της Ένωσης για την αποτύπωση των εν λόγω θέσεων στις περιπτώσεις που η επιπρόσθετη γνωστοποίηση κρίνεται σημαντικότερη.
                  
               
                     (59)
                  
                  
                     Επομένως, η ESMA θεωρεί ότι η εν λόγω ενισχυμένη υποχρέωση διαφάνειας δεν θα έχει αρνητική συνέπεια στην αποτελεσματικότητα των χρηματοπιστωτικών αγορών ή σε επενδυτές, υπό την έννοια ότι αυτή δεν θα είναι δυσανάλογη σε σχέση με τα οφέλη της. Δεν αναμένει επίσης ότι θα προκαλέσει οποιαδήποτε αβεβαιότητα στις χρηματοπιστωτικές αγορές.
                  
               
                     (60)
                  
                  
                     Όσον αφορά τη διάρκεια του μέτρου, η ESMA θεωρεί ότι η ανανέωση του μέτρου για τρεις μήνες δικαιολογείται με βάση τις ήδη διαθέσιμες πληροφορίες και τις εν γένει αβέβαιες προοπτικές που διαγράφονται στο πλαίσιο της κρίσης του COVID-19. Η ESMA προτίθεται να επαναφέρει τη συνήθη υποχρέωση γνωστοποίησης αμέσως μόλις βελτιωθεί η κατάσταση, αλλά ταυτόχρονα δεν μπορεί να απορρίψει το ενδεχόμενο παράτασης του μέτρου σε περίπτωση επιδείνωσης της κατάστασης ή διατήρησης της τρωτότητας των αγορών.
                  
               
                     (61)
                  
                  
                     Υπό το πρίσμα αυτό, η ESMA θεωρεί ότι η παρούσα απόφασή της να ανανεώσει το προσωρινό μέτρο αυξημένης διαφάνειας σχετικά με τις καθαρές αρνητικές θέσεις είναι αναλογική υπό τις τρέχουσες συνθήκες.
                  
               7.   ΔΙΑΒΟΥΛΕΥΣΗ ΚΑΙ ΓΝΩΣΤΟΠΟΙΗΣΗ [ΑΡΘΡΟ 28 ΠΑΡΑΓΡΑΦΟΙ 4 ΚΑΙ 5 ΤΟΥ ΚΑΝΟΝΙΣΜΟΥ (ΕΕ) ΑΡΙΘ. 236/2012]
         
         
                     (62)
                  
                  
                     Η ESMA διαβουλεύτηκε με το Ευρωπαϊκό Συμβούλιο Συστημικού Κινδύνου (ΕΣΣΚ). Το ΕΣΣΚ δεν προέβαλε καμία ένσταση κατά της έγκρισης της προτεινόμενης απόφασης.
                  
               
                     (63)
                  
                  
                     Η ESMA κοινοποίησε την υπό εξέταση απόφαση στις εθνικές αρμόδιες αρχές.
                  
               
                     (64)
                  
                  
                     Το ανανεωμένο μέτρο της ESMA θα τεθεί σε εφαρμογή στις 17 Ιουνίου 2020.
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ
         
            Άρθρο 1
            Ορισμός
            Για τους σκοπούς της παρούσας απόφασης, ως «ρυθμιζόμενη αγορά» νοείται μια ρυθμιζόμενη αγορά όπως αναφέρεται στο άρθρο 4 παράγραφος 1 στοιχείο 21) της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου (9).
         
         
            Άρθρο 2
            Προσωρινές επιπρόσθετες υποχρεώσεις διαφάνειας
            
               1.   Ένα φυσικό ή νομικό πρόσωπο που κατέχει μια καθαρή αρνητική θέση σε σχέση με το εκδοθέν μετοχικό κεφάλαιο μιας εταιρείας που διαθέτει μετοχές εισηγμένες προς διαπραγμάτευση σε ρυθμιζόμενη αγορά ενημερώνει τη σχετική αρμόδια αρχή, σύμφωνα με τα άρθρα 5 και 9 του κανονισμού (ΕΕ) αριθ. 236/2012 όταν η θέση αγγίζει, ή μειώνεται κάτω από το σχετικό όριο γνωστοποίησης της παραγράφου 2 του παρόντος άρθρου.
            
            
               2.   Το σχετικό όριο γνωστοποίησης είναι ένα ποσοστό ίσο με το 0,1 % του εκδοθέντος μετοχικού κεφαλαίου της σχετικής εταιρείας και κάθε 0,1 % πάνω από το όριο αυτό.
            
         
         
            Άρθρο 3
            Εξαιρέσεις
            
               1.   Σύμφωνα με το άρθρο 16 του κανονισμού (ΕΕ) αριθ. 236/2012 οι προσωρινές επιπρόσθετες υποχρεώσεις διαφάνειας που αναφέρονται στο άρθρο 2 δεν ισχύουν για μετοχές που έχουν εισαχθεί προς διαπραγμάτευση σε ρυθμιζόμενη αγορά, όταν ο βασικός τόπος διαπραγμάτευσης των μετοχών βρίσκεται σε τρίτη χώρα.
            
            
               2.   Σύμφωνα με το άρθρο 17 του κανονισμού (ΕΕ) αριθ. 236/2012 οι προσωρινές επιπρόσθετες υποχρεώσεις διαφάνειας που αναφέρονται στο άρθρο 2 δεν ισχύουν για συναλλαγές που διενεργούνται λόγω των δραστηριοτήτων ειδικής διαπραγμάτευσης.
            
            
               3.   Οι προσωρινές επιπρόσθετες υποχρεώσεις διαφάνειας που αναφέρονται στο άρθρο 2 δεν ισχύουν για καθαρή αρνητική θέση σε σχέση με τη διενέργεια πράξεων σταθεροποίησης σύμφωνα με το άρθρο 5 του κανονισμού (ΕΕ) αριθ. 596/2014 (10).
            
         
         
            Άρθρο 4
            Έναρξη ισχύος και εφαρμογή
            Η παρούσα απόφαση αρχίζει να ισχύει στις 17 Ιουνίου 2020. Εφαρμόζεται για τρεις μήνες από την ημερομηνία έναρξης ισχύος της.
         
         
            Παρίσι, 10 Ιουνίου 2020.
            
               
                  Για το συμβούλιο εποπτών
               
               Steven MAIJOOR
               
                  Ο Πρόεδρος
               
            
         
         
            (1)  ΕΕ L 331 της 15.12.2010, σ. 84.
         
            (2)  ΕΕ L 86 της 24.3.2012, σ. 1.
         
            (3)  ΕΕ L 274 της 9.10.2012, σ. 1.
         
            (4)  ΕΕ L 116 της 15.4.2020, σ. 5
         
         
            (5)  https://www.ecb.europa.eu/pub/financial-stability/fsr/html/ecb.fsr201911~facad0251f.en.html.
         
            (6)  https://www.esma.europa.eu/sites/default/files/library/esma50-165-1179_risk_dashboard_no.1_2020.pdf.
         
            (7)  Αυστρία, Βέλγιο, Γαλλία, Γερμανία, Ιρλανδία, Ισπανία, Ιταλία, Κάτω Χώρες, Λουξεμβούργο, Πορτογαλία και Φινλανδία.
         
            (8)  Πρβλ. άρθρο 5 του κανονισμού (ΕΕ) αριθ. 236/2012.
         
            (9)  Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (ΕΕ L 173 της 12.6.2014, σ. 349).
         
            (10)  Κανονισμός (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για την κατάχρηση της αγοράς (κανονισμός για την κατάχρηση της αγοράς) και την κατάργηση της οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ (ΕΕ L 173 της 12.6.2014, σ. 1).
      
      
         
            ΠΑΡΑΡΤΗΜΑ
            
               
            
               Σημείωση: Δεδομένα της 4.6.2020.
            
               Πηγές: Refinitiv EIKON, ESMA.
            
               
            
               Σημείωση: Τιμές μετοχών. 2.2.2020 = 100.
            
               Πηγές: Refinitiv Datastream, ESMA.
            
               
            
               Σημείωση: Τεκμαρτή μεταβλητότητα βάσει των δεικτών EURO STOXX 50 (VSTOXX) και S&P 500 (VIX), σε ποσοστό %.
            
               Πηγές: Refinitiv Datastream, ESMA
            
               
            
               Σημείωση: Τιμές μετοχών. 2.2.2020 = 100.
            
               Πηγές: Refinitiv Datastream, ESMA.
            
               
            
               Σημείωση: Περιθώρια CDS επί των ευρωπαϊκών εταιρειών επενδυτικής βαθμίδας (iTraxx Europe), των ευρωπαϊκών εταιρειών υψηλής απόδοσης (iTraxx Europe Crossover) και των ευρωπαϊκών εταιρειών του χρηματοπιστωτικού τομέα (European Financials), σε μονάδες βάσης
            
               Πηγές: Refinitiv EIKON, ESMA.
            
               
            
               Σημείωση: Δεδομένα της 4.6.2020.
            
               Πηγές: Refinitiv EIKON, ESMA.
            
               
            
               Σημείωση: Συσχετίσεις μεταξύ των ημερήσιων αποδόσεων του δείκτη STOXX Europe 600 και των κλαδικών δεικτών του δείκτη STOXX Europe 600. Υπολογισμός βάσει κυλιόμενων διαστημάτων διάρκειας 60 ημερών.
            
               Πηγές: Refinitiv Datastream, ESMA.
            
               
            
               Πηγές: ESMA